RESOLUCIÓN do 13 de novembro de 2006 pola que se convoca unha Xornada internacional sobre políticas de integración de inmigrantes e boas prácticas.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 17/11/2006

Dentro do marco do IV acordo de formación continua nas administracións públicas, o Ministerio de Administraciones Públicas convoca mediante resolución do Instituto Nacional de Administración Pública do 17 de marzo de 2006 a concesión de axudas a plans de formación continua de carácter interadministrativo. A Comisión Xeral de Formación Continua do 29 de maio de 2006 aprobou o plan promovido pola Escola Galega de Administración Pública Boas prácticas, detección de necesidades e formación de técnicas especializadas en estranxeiría nas administracións públicas.
Dentro do plan de actividades da Escola Galega de Administración Pública para 2006 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase, en colaboración coa Consellería de Presidencia, Administracións Públicas e Xustiza, unha Xornada internacional sobre políticas de integración de inmigrantes e boas prácticas, conforme as seguintes bases:
1. Obxectivos.
Durante a década dos noventa do século XX España experimenta un cambio de ciclo migratorio nunha nova dirección, pasa de ser un país expulsor de man de obra a vivir a chegada e asentamento da poboación inmigrante estranxeira.
Esta xornada ten como obxectivo fundamental a análise das políticas de integración de inmigrantes no ámbito central, autonómico e local, proporcionando unha formación teórica e práctica para o mellor aproveitamento dos recursos dispoñibles na atención da poboación estranxeira.
Con estes obxectivos xerais, a Escola Galega de Administración Pública (EGAP) organiza o 27 de novembro de 2006 unha xornada formativa internacional (conferencias, mesa redonda e talleres simultáneos por áreas específicas: servizos sociais, sanidade e educación).
2. Contido.
Na xornada serán tratados os seguintes temas:
-Descrición da situación existente en materia de inmigración nas comunidades autónomas de Galicia, Asturias, Cantabria e Andalucía a través da análise de tres áreas específicas fundamentais no proceso de integración: sanidade, servizos sociais e educación.
-Análise das políticas de integración de inmigrantes no ámbito central, autonómico e local.
-Detección de necesidades, tanto formativas como de técnicos especializados en estranxeiría, detectadas nos ámbitos administrativos de estudo.
-Difusión de boas prácticas na integración do colectivo inmigrante, co obxectivo de crear redes de colaboración e achegar novas ideas entre os profesionais relacionados coa estranxeiría.
3. Destinatarios.
Persoal ao servizo da Xunta de Galicia, da Administración local galega, doutras administracións; científicos sociais, estudantes, profesionais sanitarios de atención primaria, profesorado e interesados en xeral.
4. Desenvolvemento.
-Horario: mañá e tarde.
-Lugar e data: a xornada convocada desenvolverase no salón de actos da Escola Galega de Administración Pública (EGAP), sita no polígono das Fontiñas, rúa Madrid, 2-4, en Santiago de Compostela, o 27 de novembro de 2006.
5. Inscrición.
-Prazo: remata o xoves, 23 de novembro de 2006.
-Tramitación de solicitudes: as solicitudes irán dirixidas ao director da Escola Galega de Administración Pública, polígono das Fontiñas, rúa Madrid, 2-4, 15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP, ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30 o por correo electrónico dirixido ao enderezo: local.egap*xunta.es.
-Número de prazas: limitado á capacidade do local.
-Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o día 24 de novembro, das 8.30 ás 14.30 horas, aos seguintes números: 981 54 63 23 ou 981 54 60 40.
6. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento da xornada, así como o de cancelala, se o escaso número de solicitudes non xustificase a súa realización.
7. Certificación de asistencia.
Entregaráselles, ao remate desta xornada, a aquelas persoas inscritas que concorresen asiduamente a ela, cando a súa asistencia sexa igual ou superior ao 85% das horas lectivas programadas, e expresarase neste documento a natureza da actividade e a data da súa realización.
Santiago de Compostela, 13 de novembro de 2006.
Antonio Izquierdo Escribano
Director da Escola Galega de Administración
Pública
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA